**PLEC DE PRESCRIPCIONS TÈCNIQUES QUE HA DE REGIR LA CONTRACTACIÓ DEL SERVEI DE NETEJA VIARIA AMB ESCOMBRADA MANUAL, MIXTA I RECOLLIDA DELS RESIDUS EXISTENTS A LA VIA PÚBLICA DEL MUNICIPI DE CERVERA**

**INDEX**

[1 OBJECTE DEL CONTRACTE 1](#_Toc170719706)

[2 SERVEIS PREVISTS I ÀMBIT DE LA PRESTACIÓ 1](#_Toc170719707)

[2.1 Escombrada manual 1](#_Toc170719708)

[2.2 Escombrada mixta 3](#_Toc170719709)

[2.3 Escombrada automàtica 4](#_Toc170719710)

[2.4 Freqüències de neteja 4](#_Toc170719711)

[3 INSTAL·LACIONS 5](#_Toc170719712)

[4 TRANSPORT DELS RESIDUS 5](#_Toc170719713)

[5 PERSONAL ASSIGNAT AL SERVEI 5](#_Toc170719714)

[6 IMATGE DELS SERVEIS 7](#_Toc170719715)

[6.1 Uniforme 7](#_Toc170719716)

[6.2 Cortesia 7](#_Toc170719717)

[7 MITJANS MATERIALS 8](#_Toc170719718)

[8 INICI DELS SERVEIS 8](#_Toc170719719)

[9 ASSEGURANCES 8](#_Toc170719720)

[10 COORDINACIÓ DEL SERVEI I INTERLOCUCIÓ AMB L’AJUNTAMENT 9](#_Toc170719721)

[11 INFORMACIÓ A REGISTRAR I COMUNICAR PER PART DE L’ADJUDICATÀRIA 9](#_Toc170719722)

[12 ANNEX I PLÀNOLS DE NETEJA VIÀRIA. 10](#_Toc170719723)

# OBJECTE DEL CONTRACTE

El present plec té per objecte la regulació de les condicions tècniques que han de regir la contractació del servei de la neteja viària d’escombrada manual, escombrada mixta, i de recollida de residus en l’àmbit d’actuació que determina el present plec.

# SERVEIS PREVISTS I ÀMBIT DE LA PRESTACIÓ

Aquest contracte inclou el servei de neteja viaria amb escombrada manual i mixta, així com lai recollida dels residus existents a la via pública. En concret calçades, voreres, escocells, vies verdes, places, passeigs, passatges, cunetes i vorals. Passos subterranis i/o elevats (passeres), escales, porxos, rampes, illes, mitjanes, i qualsevol indret residual que pugui formar part de la via pública. Espais a l’aire lliure dedicats a fires, mercats i similars. I de manera general, qualsevol espai públic del municipi dins de l’àmbit precisat.

L’àmbit de la prestació del servei objecte del contracte és tot el nucli urbà de Cervera. Veure Annex I Plànols de neteja viària, així com els nuclis agregats.

En els nuclis agregats es realitzarà l’escombrada automàtica, i un cop al mes s’haurà de realitzar el buidatge de les papereres i el servei d’escombrada manual.

Els nuclis agregats on s’ha de prestar el servei descrit són:

* Vergós de Cervera
* La Cardosa
* Castellnou d’Oluges
* Malgrat
* La Prenyanosa.

## Escombrada manual

Consisteix en l’actuació d’un operari proveït d’un carretó de neteja o d’un cabàs amb els seus complements (escombra, pala, bosses pels residus, bufadors si s’escau i altres estris), que té assignat un sector del municipi on desenvolupar la tasca d’escombrada. Aquesta tasca inclou les següents operacions:

* Escombrada manual de les voreres, rigoles i d’una franja de la calçada (variable en funció del grau de brutícia).
* La neteja superficial d’embornals.
* Neteja d’escocells i jardineres.
* La recollida d’excrements d’animals a terra i el buidat de les papereres d’excrements.
* La substitució de les bosses (que correran a càrrec de l’empresa adjudicatària i estaran incloses en el preu del contracte) no caldrà realitzar-la diàriament si el seu estat en permet la seva reutilització. En tot cas, caldrà canviar-les quan tinguin algun forat que permeti la caiguda de residus a terra o quan estiguin tacades amb material líquid o enganxós.
* Escombrada i recollida de fulles caigudes, restes de branques i serradures provinents de l’esporga de l’arbrat urbà.
* Espais entre cotxes aparcats i les zones accessibles amb escombres sota aquells.
* Recollida de papers i residus en places i passeigs.
* Neteja zones verdes incloses en cada sector de neteja en les que s’hauran de realitzar tasques d’escombrada, buidat de papereres, neteja de jocs infantils i retirada de residus en zones de sauló, gespa o jardineres.
* En les zones limítrofes, els parterres i espais verds oberts, caldrà fer la recollida de residus fins on arribi l’escombra

Són d’especial importància:

* L’eix comercial del C. Guinedilda, C. Combat, C. Major i Plaça Major
* Els entorns dels elements de contenció de recollida de residus domiciliaris, encara que les fraccions recollides es prestin a través de contractes externs.
* Els entorns de les escoles (sobretot en horaris anteriors a les entrades i sortides dels seus alumnes), del CAP i el mercat setmanal.
* Els entorns del mobiliari urbà.
* Els escocells.

Es considerarà de gran importància la recollida i neteja dels desbordaments de papereres. Aquests desbordaments es recolliran pel servei o be seran dipositats en el vehicle de transport per al seu trasllat al magatzem. El control de desbordaments s’efectuarà durant la realització del servei i en tot cas quan es rebi un avís d’actuació.

Per a la neteja dels actes festius es realitzarà una neteja d’escombrada manual com a suport d’altres equips designats per l’ajuntament. La dedicació a cada un dels actes serà determinada per l’ajuntament i es comunicarà a l’empresa adjudicatària amb 7 dies d’antelació.

A continuació, es detallen les normes de bona execució del servei de neteja viària en aquesta modalitat:

* El servei haurà d’acomplir les tasques previstes.
* El servei haurà d’actuar sobre la totalitat del seu abast territorial.
* Es prohibeix expressament empènyer i abandonar els residus de l’escombrada sota els vehicles, els embornals i en qualsevol altre lloc que no sigui l’estrictament preestablert.
* S’hauran de corregir els desbordaments de papereres. En aquest cas s’avisarà al responsable per a que es realitzi la recollida mitjançant el vehicle de transport.
* En cas de detectar qualsevol de les següents incidències, els equips hauran de comunicar-les als seu responsable i es procedirà a la seva retirada :
* Presència de residus perillosos i residus voluminosos.
* Incidències sobre l’estat de les papereres del sector.
* Incidències que requereixin l’actuació de l’equip d’actuació immediata.
* Incidències sobre l’estat de netedat del municipi fora del que es considera normal.
* Presència d’animals morts a la via pública.

Tots els equips d’escombrada hauran de buidar les papereres ubicades en el seu recorregut d’escombrada.

La forma en què es durà a terme el buidat de papereres serà el següent:

* Les bosses de les papereres es canviaran, com a mínim, una vegada per setmana i, en el cas que la bossa estigui estripada, trencada o produeixi molèsties a la ciutadania per vessaments, olors, etc., es canviarà immediatament.
* Les bosses utilitzades garantiran la resistència a la punxada i la seva estanquitat. Les soldadures de la bossa hauran d’evitar el vessament de líquids.
* Per a la realització del buidat de papereres podran utilitzar-se medis auxiliars de transport i descàrrega (com un cabàs, etc.).
* Es garantiran elements de subjecció de la bossa per tal d’evitar que, en cas de ventades, els residus quedin escampats per la via pública.

## Escombrada mixta

L’escombrada mixta consisteix en una combinació dels tractaments d’escombrada manual i d’escombrada mecànica.

L’equip de treball el constitueix un conductor que circula amb una escombradora que recull les deixalles i residus que un o més peons, que es desplacen a peu, impulsen mitjançant les escombres o bufadors amb què van equipats cap al radi d’acció dels raspalls de la màquina.

Una variant d’aquest tractament és l’escombrada mixta dual. En aquest cas, les escombradores disposen de mànegues d’aigua a pressió, especialment recomanades per la neteja de taques en el paviment i indrets amb molta presència de pols.

L’operari de manual es mantindrà a una distància màxima de 30 metres pel davant de l’equip d’escombrada. En dies de vent s’evitarà emprar aquest sistema per la ineficiència del servei.

Serà un servei a potenciar en època de caiguda de fulla en què es podrà ampliar la seva freqüència de pas sobretot en aquells carrers en que, degut a la presència abundant d’arbrat, les fulles s’acumulin de manera notable tant en les voreres com en la calçada.

Amb aquest tipus de tractament també s’incidirà en la neteja dels excrements d’animals i en el buidat de les papereres.

Les normes de bona execució del servei inclouran:

* La utilització de bufadors elèctrics degudament insonoritzats que no podran sobrepassar els nivells de soroll admesos a la normativa.
* La minimització en la producció de pols en el decurs de la prestació del servei.
* La neteja dels entorns dels elements de contenció i papereres.
* La neteja dels espais entre cotxes aparcats i sota els mateixos.

L’escombrada mixta es realitzarà de forma coordinada amb els serveis municipals, el cap de brigada programarà les tasques amb el responsable designat per l’empresa adjudicatària per tal de realitzar-les correctament amb la programació prevista.

## Escombrada automàtica

L’escombrada automàtica queda fora de l’àmbit d’aquest contracte, aquest tipus d’escombrada es realitza, de forma diària en diferents zones, també el dia del mercat setmanal i quan així es requereix. Aquest servei és responsabilitat de serveis municipals.

## Freqüències de neteja

El municipi s’ha dividit en les següents zones de neteja manual:

|  |  |
| --- | --- |
| **Zona** | **Freqüència setmanal** |
| **Zona 1 (Vermella)** | 6 cops per setmana |
| **Zona 2 (Taronja)** | 5 cops per setmana |
| **Zona 3 (Verda)** | 3 cops per setmana |
| **Zona 4 (Blava)** | 1 cops cada 2 setmanes |

En l’Annex I Plànols de neteja viària es presenta el mapa cartogràfic on es determinen cada una d’aquestes zones.

L’empresa adjudicatària garantirà les freqüències de neteja assenyalades, aportant el personal necessari per tal d’assolir aquests objectius. Les zones establertes en el plànol de freqüències es podran ajustar a les necessitats reals de neteja augmentant o reduint els cops de neteja per setmana, aquest ajustament es basarà en els informes mensuals de l’empresa i serà autoritzada per la persona responsable del contracte per part de l’ajuntament.

# INSTAL·LACIONS

L’empresa adjudicatària haurà de disposar de les instal·lacions necessàries per a la prestació del servei. Queda prohibit estacionar els carretons i el vehicle de recollida a la via pública. L’empresa adjudicatària disposarà d’un local per a prestació del servei on disposarà de vestuaris de personal, sala de descans, i dels espais per a que es puguin realitzar les tasques auxiliars relacionades amb la neteja viaria, com manteniment, neteja i estacionament dels carretons, estacionar el vehicle de transport, etc.

# TRANSPORT DELS RESIDUS

Pel que fa als residus recollits pels operaris, hauran de ser traslladats i dipositats als contenidors de que disposa l’ajuntament per aquesta finalitat. L’ajuntament s’encarregarà del transport d’aquests residus al centre de recollida municipal.

# PERSONAL ASSIGNAT AL SERVEI

El personal assignat el servei serà el necessari per garantir les freqüències de neteja assignades per al nucli urbà de Cervera. Garantint en tot cas la neteja dels actes festius en les que l’Ajuntament ho sol·liciti preveient una bossa de 200 h per aquesta finalitat i que ha estat valorada en el cost del contracte. S’ha previst com a criteri valoració una millora consistent en ampliar en 100 h addicionals aquesta bossa.

Serà responsabilitat de l’empresa adjudicatària:

* Gestionar el personal de manera que els treballs que hagin de realitzar-se fora de jornada laboral ordinària es facin d’igual manera als que es realitzen dintre de la jornada.
* Organitzar les baixes temporals i els períodes de descans o de vacances del personal de manera que no afectin la planificació dels serveis.
* Substituir al personal que es trobi en situació de baixa temporal amb la major brevetat possible. Durant els primers dos dies posteriors a l’inici de l’absència de la persona en situació de baixa temporal, l’adjudicatària podrà reorganitzar el servei per tal que aquesta absència no afecti a la seva planificació. Caldrà procedir a la substitució de la persona en situació de baixa a partir de les 72h posteriors a l’inici de la seva absència al lloc de treball. El temps transcorregut entre l’inici de l’absència de la persona en situació de baixa fins a la seva substitució o bé fins a la seva reincorporació (en cas que s’hagi produït abans de 72h), caldrà que sigui compensat a l’Ajuntament en forma de bossa d’hores, per a la realització de serveis similars als que la persona presta al servei. Caldrà que es comuniqui diàriament el nombre de persones que es troben absents del seu lloc de treball. El còmput de bossa d’hores disponibles per l’Ajuntament haurà de ser comunicat mensualment a la persona responsable del contracte dins l’Ajuntament.
* La substitució dels treballadors quan es donin les causes d’absentisme contemplades a la legislació laboral, mantenint la dotació necessària de cada equip de treball.

La prestació del servei no conferirà al personal empleat la condició de funcionari ni crearà un vincle laboral ni de cap altra classe amb l’Ajuntament, depenent únicament del contractista, el qual estarà obligat al pagament de les retribucions i concessions de beneficis que les lleis estableixin.

L’adjudicatària es compromet i per tant està completament prohibit fer ús de contractacions mitjançant ETT’s.

El contractista organitzarà, sota la seva responsabilitat, els sistemes de gestió de personal i d’organització del treball, de manera que la prestació del servei sigui el màxim d’eficaç.

Sense perjudici del que s’ha establert en el paràgraf anterior, quan el contractista projecti la modificació de condicions substancials de la seva organització o dels seus sistemes de gestió, o quan es proposi d’estipular amb els seus empleats convenis, pactes o contractes que fixin condicions retributives o de treball que difereixin de les considerades normals o habituals en el sector, ho haurà de comunicar a l’Ajuntament, almenys amb quatre setmanes d’anticipació a la data prevista per a la seva signatura.

Pel que fa a l’actual plantilla i ampliació futura dels serveis contractats, si s’escau, l’empresa serà responsable de:

* L’afiliació i cotització a la Seguretat Social del conjunt del personal fix i temporal adscrit en qualsevol moment a la contracta i per tant, haurà de presentar, abans de finalitzar el mes de gener de cada any, els llistats del personal contractat i els corresponents llistats emesos per la Seguretat Social.
* El compliment de les disposicions previstes en els convenis pertinents. Qualsevol canvi sobre les condicions de la plantilla haurà de ser justificada de manera raonada a l’Ajuntament i autoritzada per escrit.

Qualsevol operari adscrit als serveis tindrà l’obligació d’assenyalar fets o situacions contraris al bona gestió dels residus i en general, de l’estat de la neteja viària, del mobiliari urbà o qualsevol altre element del municipi, que hagi observat en el seu itinerari i no hagi pogut solucionar ell mateix, i ho haurà de comunicar directament al seu superior amb la finalitat que l’empresa adjudicatària o l’Ajuntament dictaminin els mitjans necessaris per actuar de manera immediata.

L’empresa adjudicatària realitzarà cursos de formació a tot el personal adscrit als serveis. Els continguts seran elegits per l’empresa segons necessitats de millora contínua donant prioritat als temes ambientals, atenció al públic, funcionament de nous equips i maquinària, cursos de llengua catalana, etc.

# IMATGE DELS SERVEIS

Pel que fa a imatge dels serveis, l’empresa contractista haurà de vetllar pel compliment dels aspectes següents:

## Uniforme

* El vestuari s’haurà d’acomodar al règim climàtic previst a la zona i horaris del servei i es reposarà amb la periodicitat necessària per tal d’evitar que s’evidenciï el natural desgast per l’ús. L’uniforme es portarà sempre net i es complementarà amb les mesures de seguretat necessàries.
* Durant la jornada de treball, el personal del servei portarà en tot moment l’uniforme del servei, i no s’admetrà que siguin visibles altres indicadors, anagrames o símbols que no siguin els previstos en el disseny d’aquest uniforme.
* El contractista estarà obligat a facilitar al seu personal, com a mínim, dos uniformes anuals, un d’estiu i un altre d'hivern. Tanmateix, el primer any en que el personal entri a prestar el servei, el contractista li haurà de facilitar quatre uniformes, dos d’estiu i dos d’hivern, per tal de permetre’n el rentat i el repàs periòdics.
* La resta d’equip es lliurarà quan el personal entri a prestar el servei i es renovarà quan el seu estat ho requereixi.

## Cortesia

* L’empresa adjudicatària serà responsable de la manca d’higiene, educació, uniformitat descortesia del seu personal envers el públic, així com de la producció d’excessiu soroll de forma injustificada en la prestació del servei.
* El personal del servei mantindrà sempre un tracte correcte amb el ciutadans.
* El personal notificarà les queixes rebudes en els seus informes diaris. El format d’aquest informes es consensuarà i els aprovaran els STM.

# MITJANS MATERIALS

L’empresa adjudicatària haurà de disposar, durant tot el període de prestació del servei, dels mitjans materials necessaris per a la prestació del servei de neteja viària i hauran d’estar disponibles immediatament després de la signatura del contracte. Els carretons d’escombrada manual es netejaran i desinfectaran de forma periòdica.

Hauran d’anar retolats amb l’anagrama de l’Ajuntament o el que l’ajuntament determini.

El contractista haurà de disposar d’una reserva per a garantir la prestació del servei en cas d’incident o avaria i per tant haurà de presentar una relació dels mitjans que aportarà com a reserva, tots els mitjans presents en aquest llistat seran de característiques similars als oferts en la contracta.

Els licitadors hauran d’especificar clarament la documentació i informació tècnica dels mitjans que preveuen aportar a la nova contracta en cas de resultar adjudicataris, aquesta informació tècnica ha de ser específica del model que es proposa pel servei, en cas de disposar de catàlegs amb diferents models s’haurà de seleccionar i extreure la informació relativa al model utilitzat.

# INICI DELS SERVEIS

L’empresa adjudicatària haurà de fer-se càrrec del servei que actualment es presta des de la data que es faci constar al corresponent contracte administratiu. A partir de la signatura del contracte i sempre d’acord amb el calendari:

* El servei adjudicat haurà d’estar en funcionament en un període màxim d’un mes a partir de la formalització del contracte.
* S’hauran d’haver incorporat la totalitat dels mitjans oferts a la proposta presentada des de la posada en funcionament del servei
* L’adjudicatari haurà de presentar un Pla d’implantació definitiu de serveis amb una calendarització clara.

Aquests serveis es prestaran d’acord amb tot allò especificat en aquest PPTP.

# ASSEGURANCES

El contractista haurà d’estar al corrent de les assegurances obligatòries i haurà de contractar una assegurança de responsabilitat civil o patrimonial per a tots els accidents, danys i perjudicis que puguin sorgir, ocasionat com a conseqüència dels materials o instal·lacions adscrites al servei o per la prestació del servei.

# COORDINACIÓ DEL SERVEI I INTERLOCUCIÓ AMB L’AJUNTAMENT

A aquests efectes l’adjudicatària del servei haurà de:

* Nomenar una persona com a màxim responsable del compliment de les condicions de l'oferta i del bon funcionament del servei. La comunicació entre l’Ajuntament i l'empresa, ja sigui en persona, per telèfon o via correu electrònic, s’haurà de poder portar en tot moment a través d'aquesta persona.
* Comunicar els possibles canvis o variacions del servei. Aquests requeriran de l'expressa aprovació per part de l’Ajuntament.
* Posar immediatament en coneixement de l’Ajuntament (per telèfon o correu electrònic) qualsevol incidència que es produeixi en la prestació del servei.
* Posar en coneixement de l’Ajuntament (per telèfon o correu electrònic i amb una antelació mínima de 24 hores, excepte en casos de força major en els que es procedirà amb la màxima diligència) la realització de tot servei no estrictament programat o qualsevol modificació (indicant nou dia i hora) en un servei programat.

# INFORMACIÓ A REGISTRAR I COMUNICAR PER PART DE L’ADJUDICATÀRIA

La informació mínima dels treballs realitzats que l’empresa adjudicatària haurà de comunicar a l’Ajuntament, és la que es detalla a continuació:

Mensualment:

* Incidències detectades durant el servei.
* Pla de personal (incidències, baixes,...).
* Propostes de millora continua.
* Relació de les recollides de materials que puntualment apareixen abandonats a la via pública com a conseqüència de mals hàbits de la ciutadania, i de runes abandonades a la via pública.
* Ús de la bossa d’hores

A més, l'adjudicatària estarà obligada a lliurar tots els informes i estudis relacionats amb el servei que li siguin sol·licitats per l'Ajuntament.

# ANNEX I PLÀNOLS DE NETEJA VIÀRIA.